Reisadalen

Reisadalen (kvensk: Raisinvankka) er et dalføre i Nordreisa kommune i Nord-Troms. Dalen begynner innerst i Reisafjorden, og går i sørøstlig retning mot den sørvestligste delen av Finnmarksvidda. Gjennom hele dalføret renner Reisaelva, som dalen er oppkalt etter. 

Den nedre delen av dalen er bred og åpen med store jordbruksområder, lyngmoer, og store strekninger med bjørk- og furuskog. Fra Bilto og opp til Imofossen har dalen imidlertid karakter av et trangt gjel med stupbratte sider. Fra øst stuper den 269 meter høye Mollisfossen ned i dalen. I øvre del av Reisadalen ligger Reisa nasjonalpark.

Europavei 6 krysser den nedre delen av dalen ved kommunesenteret Storslett, og fylkesvei 865 følger dalen fra Storslett opp til Bilto. 

Referanser

Kategori:Daler i Troms
Kategori:Nordreisas geografi
Kategori:Kulturhistoriske landskap av nasjonal interesse